Prasība, kas celta 2019. gada 19. aprīlī – Itālija/Komisija
(Lieta T-265/19)
Tiesvedības valoda – itāļu
Lietas dalībnieki
Prasītāja: Itālijas Republika (pārstāvji: R. Guizzi, A. Giordano un G. Palmieri, avvocati dello Stato)
Atbildētāja: Eiropas Komisija
Prasījumi
Prasītāja lūdz Tiesu daļā, kurā uz to attiecas šī prasība, atcelt Komisijas 2019. gada 12. februāra Īstenošanas lēmumu C(2019) 869, kas paziņots 2019. gada 13. februārī un ar ko no Eiropas Savienības finansējuma ir izslēgti konkrēti dalībvalstu izdevumi, kurus tās attiecinājušas uz Eiropas Lauksaimniecības garantiju fondu (ELGF) un uz Eiropas Lauksaimniecības fondu lauku attīstībai (ELFLA).
Pamati un galvenie argumenti
Prasības pamatojumam prasītāja izvirza divus pamatus.
Ar pirmo pamatu saistībā ar INDAGINE CEB/2017/067/IT tiek apgalvots, ka ir pārkāpta Padomes Regula (EK) Nr. 1258/1999 (1999. gada 17. maijs) par kopējās lauksaimniecības politikas finansēšanu (OV 1999, L 160, 103. lpp.), it īpaši tās 2. panta 2. punkts, Padomes Regula (EK) Nr. 1290/2005 (2005. gada 21. maijs) par kopējās lauksaimniecības politikas finansēšanu (OV 2005, L 209, 1. lpp.), it īpaši tās 31. panta 2. punkts, kā arī Eiropas Parlamenta un Padomes Regula (ES) Nr. 1306/2013 (2013. gada 17. decembris) par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (OV 2013, L 347, 549. lpp.).
Turklāt šajā ziņā tiek apgalvots, ka ir pārkāpts Līguma par Eiropas Savienību, kurā grozījumi izdarīti ar 2007. gada 12. decembra Lisabonas līgumu, 5. panta 4. punkts un samērīguma un tiesiskās paļāvības principi.
Prasītāja, visbeidzot, ir norādījusi uz pilnvaru pārsniegšanu, kā arī uz būtisku procesuālo noteikumu pārkāpumu, jo neesot norādīts pamatojums.
Ar otro pamatu saistībā ar INDAGINE FA/2008/067/IT tiek apgalvots, ka ir pārkāpta Regula (EK) Nr. 1258/1999 un Regula (EK) Nr. 1290/2005, norādot arī uz Līguma par Eiropas Savienību 5. panta pārkāpumu.
Tādējādi Itālijas Republika ir norādījusi uz pilnvaru pārsniegšanu, kā arī uz būtisku procesuālo noteikumu pārkāpumu, jo neesot norādīts pamatojums, un, visbeidzot, ir atsaukusies uz samērīguma un tiesiskās paļāvības principu pārkāpumu.
____________